22.01.2016 klo 10:53
Nelikymppinen nainen sai hengenvaarallisen päävamman, mutta poliisien mukaan naisessa ei näkynyt väkivallan merkkejä.
Nelikymppinen perheenäiti oli ollut ystävänsä kanssa iltaa viettämässä Tampereen keskustassa lauantaina 2. tammikuuta, ja ennen puoltayötä hän oli aikeissa lähteä illan viimeisellä bussilla kotiin lapsensa ja miesystävänsä luo.
Nainen odotti yksin bussia Hämeenkadun päässä Tuulensuun pysäkillä, kun kolme nuorta miestä tuli pyytämään häneltä tupakkaa. Kun naisella ei ollut sitä antaa, yksi miehistä hermostui ja löi naista nyrkillä kasvoihin.
Tämän jälkeen kaksi miehistä tarttui naiseen kiinni ja tönäisi hänet voimakkaasti päin bussipysäkin seinää. Nainen loukkasi päänsä ja niskansa ja kaatui iskun voimasta maahan.
Miehet pahoinpitelivät naista vielä maassa lyömällä tätä ainakin päähän. Teko ei kestänyt kauan, mutta nainen sai niin vakavat vammat, että hän menetti tajuntansa.
Keski-ikäinen yhden lapsen äiti pahoinpideltiin tällä bussipysäkillä Tampereella heti uudenvuoden jälkeen. Epäillyistä ei ole tietoa. MINNA JALOVAARA
"Olet kunnossa"
Poliisipartio ajoi jonkin ajan päästä bussipysäkin ohi ja huomasi maassa makaavan naisen. Pahoinpitelijät olivat jo poistuneet.
Poliisit luulivat ilmeisesti naista humaltuneeksi ja he kuljettivat hänet Tampereen poliisilaitokselle putkaan, päihtyneiden säilytystiloihin.
- Poliisit yrittivät kai kysellä naiselta jotain, mutta hän ei ole pystynyt kertomaan mitään. Nainen vietiin putkaan, jossa hän kärsi yön ajan kovasta päänsärystä. Ei hän saanut nukuttua siellä. Kukaan ei käynyt yön aikana katsomassa häntä, naisen miesystävän isä kertoo.
Isällä on naisen ja miesystävän lupa kertoa tapahtuneesta Iltalehdelle.
Miesystävä odotti naista kotiin yöllä ja ihmetteli, kun tätä ei kuulu. Huolestunut mies soitti naisen ystäville ja äidille, mutta kukaan ei tiennyt mitään.
Sunnuntaiaamuna nainen päästettiin putkasta.
- Vuorossa ollut poliisi kertoi, että yöraporttiin oli kirjoitettu, ettei naisella ollut ulkoisia vammoja.
Nainen ihmetteli poliisin lausuntoa, sillä peilistä hän näki itsekin kuinka hänen silmänsä ja kasvonsa olivat mustelmilla ja päässä oli verta vuotanut haava.
- Kun hän sanoi siitä poliisille, hänelle vastattiin vain, että raportissa lukee näin, että olet kunnossa, voit lähteä kotiisi.
Tyrehtyminen pelasti
Nainen meni taksilla kotiin ja kertoi miehelleen tapahtuneesta. Yli 10-vuotiaalle tyttärelleen nainen ei halunnut kertoa pahoinpitelystä, joten hän sanoi kaatuneensa kadulla.
- Hän ei halunnut säikäyttää lasta, joka on muutenkin herkässä iässä.
Nainen oli niin väsynyt ja huonossa kunnossa, että hän nukkui koko sunnuntaipäivän ja seuraavan yön.
- Maanantaiaamuna poikani vei naisen lääkäriin. Naisen äiti tuli mukaan ja he menivät terveysasemalle, josta hänet lähetettiin Tampereen yliopistolliseen sairaalaan. Hän joutui odottamaan ensiavussa kahdeksan tuntia.
Sairaalassa lääkäri diagnosoi naisella aivovamman ja kallovamman oikeassa ohimossa ja takaraivossa.
- Lääkäri sanoi, että oli onni, että pään verenpurkauma oli hyytynyt yöllä. Jos se olisi päässyt vuotamaan ja nainen olisi ollut yksin putkassa, niin lääkärin mukaan hän olisi kuollut, miesystävän isä kertoo.
Lääkäri ilmoitti pahoinpitelystä poliisille, minkä jälkeen poliisit tulivat sairaalaan tapaamaan naista. Poliisipartio myönsi naiselle ja tämän miesystävälle, että on tapahtunut virkavirhe, kun naista ei viety lääkäriin vaan putkaan.
Poliisi vaiennut
Sisä-Suomen poliisi tutkii tapausta törkeänä pahoinpitelynä. Naisen läheiset ihmettelevät, miksi poliisista ei ole kuulunut sairaalakäynnin jälkeen mitään.
- Tapahtuneesta ei ole tiedotettu lainkaan, meille ei ole soitettu, mitään ei ole kerrottu eikä silminnäkijöitä ole haettu julkisesti, miesystävän isä ihmettelee.
Poliisista ei eilen osattu kertoa syytä vaikenemiseen. Sisäistä tutkintaa tapahtuneesta ei ole käynnissä.
Toistaiseksi poliisilla ei ole tietoa epäillyistä eikä pahoinpitelylle ole ilmaantunut silminnäkijää.
- Hämeenkadun valvontakameroista ei ole saatu mitään havaintoja tai selvyyttä tekijöistä, rikoskomisario Anssi Köykkä kertoo.
Naisen mukaan tekijät olivat arviolta 19-20-vuotiaita kantasuomalaisia miehiä, joilla oli lippalakit päässä ja päällä löysät vaatteet.
Poliisista tutkintapyyntö
- On täysin väärin, että tajuton nainen viedään putkaan eikä hoitoon. Lisäksi väitetään, että naisella ei ole ulkoisia vammoja, kun hän on mustelmilla ja päästä vuotaa verta. Tämä on kuin heitteillejättö, miesystävän isä sanoo.
Nainen on vielä sen verran huonossa kunnossa, että hän ei ole pystynyt toistaiseksi tutkintapyyntöä tekemään.
Sisä-Suomen poliisilaitoksen oikeusyksikön poliisilakimies Ari Sarjanen eikä poliisirikosten yhdyshenkilö, rikoskomisario Pasi Nieminen tiedä tapauksesta vielä mitään. Kumpikaan ei ennen eilistä ollut kuullut koko pahoinpitelystä.
- Protokolla menee niin, että tutkintapyynnön tultua valtakunnansyyttäjänvirasto arvioi onko asiaa syytä tutkia. Jos esitutkinta aloitetaan ja jos Sisä-Suomen poliisin epäillään syyllistyneen rikokseen, niin Lounais-Suomen poliisi tutkii asian, Nieminen kertoo.
Nainen ja hänen läheisensä ihmettelevät sitäkin, miksi poliisi kirjoitti raporttiinsa tuoneensa naisen vasta kolmelta aamuyöllä putkaan.
- Nainen tietää, että hän meni odottamaan viimeistä bussia Hämeenkadulle hieman ennen puoltayötä. Pahoinpitely tapahtui heti sen jälkeen. Jos hän olisi maannut hakattuna kolme tuntia maassa, niin hän olisi varmasti kuollut. Ulkona oli silloin todella kova pakkanen, miesystävän isä sanoo.
Nainen on edelleen sairaalassa
Kallovamman saanut nainen on ollut pian kolme viikkoa sairaalahoidossa.
Ensin naista hoidettiin Tampereen yliopistollisessa sairaalassa vajaa viikko, jonka jälkeen hänet siirrettiin toisen sairaalan neurologiselle osastolle Tampereella.
- Hänellä on edelleen näköhäiriöitä ja hän näkee kaiken kahtena tai kolmena. Hän istui ensin pyörätuolissa, ja nyt hän saa kävellä taluttajan kanssa. Kaikki yksin liikkuminen on kielletty häneltä, joten poikani käy joka päivä kävelyttämässä häntä, naisen miesystävän isä kertoo.
Sairaalassa on ennustettu, että naisen toipuminen pahoinpitelystä kestää vähintään kuukausia, jopa vuoden. Hoito ei vaadi leikkausta, koska verenpurkauma päässä on hyytynyt.
Naisen hieman yli 10-vuotias tytär on nyt isoäidin luona hoidossa. Tytär on päässyt tapaamaan äitiään sairaalaan.
- Naisella on edelleen kovia päänsärkyjä ja kipuja. Lääkkeiden avulla hän pystyy nukkumaan. Toipuminen on kuitenkin mennyt parempaan suuntaan ja oletus on, että hänen näkökykynsä palautuu ennalleen.
Aivovamma on aiheuttanut naiselle myös mielialanvaihteluja. Lisäksi pahoinpitely on tehnyt hänen olonsa turvattomaksi.
- Hänelle on tullut ahdistusta ja pelkotiloja ja hän on hirveän säikähtelevä. Aivovamma puolestaan aiheuttaa raivokohtauksia. Sairaalassa on suunniteltu, että naiselle tarjotaan psykologista terapiaa tapahtuneen vuoksi.
Perhettä huolestuttaa myös se, miten paljon kaikki hoito tulee maksamaan.
- Totta kai tästä tulee kauheasti kuluja ja pienituloiselle ihmiselle se tietenkin on huono asia.